Diari Oficial de la Generalitat Valenciana


Sumari del DOGV 7966, del 26-01-2017 (2017/288)

RESOLUCIÓ de 30 de desembre de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 112/16-AIA Cheste.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7966

Data del DOGV
:   26-01-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/288


Data del document
:   30-12-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 30 de desembre de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 112/16-AIA Cheste. [2017/288]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 112/16-AIA Cheste.  
  
  
«Declaració d'impacte ambiental  
Expedient: 112/9687-CTZ.  
Títol: Sol·licitud d'AAI per a la modificació substancial, consistent en l'ampliació de les instal·lacions de la planta de Mar-Explot, SLU, a Cheste.  
Promotor: Thomas Cosmética de España, SLU.  
Òrgan substantiu: Direcció General del Canvi Climàtic i Qualitat Ambiental. (94/14 IPPC).  
Localització: polígon industrial Castilla, carrer V7 parcel·la núm. 5 i carrer V4, parcel·la núm. 16 del terme municipal de Cheste.  
  
Descripció del projecte  
Mar Explot, SLU, disposa d'autorització ambiental integrada per a una indústria d'embotició de peces metàl·liques (d'alumini) i tractament superficial mitjançant anodització de peces, ubicada en el carrer V7 del polígon industrial Castilla, parcel·la núm. 5 del terme municipal de Cheste (número 629/AAI/CV, NIMA 3621224005). La direcció general competent en autorització ambiental integrada va emetre sengles resolucions de data 11 de juny de 2012 i 27 de novembre de 2013. En el si de l'esmentada AAI, es va tramitar l'avaluació d'impacte ambiental del projecte, i per Resolució de 25 de gener de 2010, de la directora general de Medi Natural, es va obtindre la declaració d'impacte ambiental del projecte (expedient 118/1000-JHH).  
El procés productiu es desenvolupa en diverses fases: desgreixatge de les peces (màquines estanques d'hidrocarbur), acabat per anodització i muntatge d'elements. D'aquestes fases, la més rellevant és la d'anodització, que té com a objecte la creació d'una capa anòdica sobre la superfície de la peça que li proporciona color, brillantor i protecció, ja que és més fort que l'alumini de base. En funció de l'acabat desitjat, s'inicia el procés mitjançant poliment químic amb bany àcid (nítric, sulfúric i fosfòric) per a la brillantor o mitjançant un bany alcalí (sosa i alumini a 70 ºC) en el cas del setinat (línia EVA). A continuació, s'aplica una dissolució d'àcid sulfúric per a neteja de la superfície. Després les peces s'introdueixen en un bany d'àcid sulfúric i s'aplica un corrent continu a 20 ºC, que crea la capa anòdica porosa sobre la superfície. En funció del color desitjat, s'introdueixen les peces en banys amb colorant orgànic a 50 ºC. Finalment, se sella la capa anòdica en tancs d'aigua calenta a 60 ºC i sals de segellament. El procés acaba amb l'assecat de les peces en forns. Després de cada etapa, hi ha una rentada amb aigua de les peces.  
  
En l'actualitat, Thomas Cosmetica de España, SLU, promou una modificació substancial de l'AAI, a fi d'ampliar les instal·lacions. El projecte preveu incorporar a la instal·lació la parcel·la núm. 16 del vial 4, de 6.282 m², contigua a la que alberga les instal·lacions existents, en el polígon industrial Castilla de Cheste; desmuntar el procés d'embotició, que s'externalitzarà; i instal·lar nous equips per a incrementar la capacitat de producció de l'empresa (de 802.638.516 a 302.711.857 peces).  
L'ampliació de la capacitat productiva es realitzarà mitjançant la instal·lació d'una nova línia d'anodització en les instal·lacions existents. Així mateix, s'instal·larà una nova línia que aplicarà un procés d'electropoliment, emprat en el cas de peces de grans mides amb exigències elevades d'aspecte i acabat superficial. Aquest procés productiu és anàleg al descrit, substituint el poliment químic per un poliment electroquímic mitjançant un bany d'àcid sulfúric i fosfòric a 70 ºC i aplicant corrent continu.  
La modificació consisteix en:  
- Desmuntatge de 10 premses d'embotició i els equips associats al procés d'embotició (debanadores, desbarbadores, torn, trepants i rectificadores).  
- Incorporació en la línia existent d'anodització amb poliment químic, d'una desgreixadora d'hidrocarbur.  
- Incorporació d'una nova línia d'anodització amb poliment químic, amb un volum total dels tancs que el componen de 14,7 m³.  
- Incorporació d'una nova línia d'anodització amb electropoliment, amb un volum total dels tancs de 60,9 m³. Aquesta línia es dotarà de maquinària auxiliar de muntatge i desmuntatge.  
Altres canvis que s'escometran en la instal·lació seran:  
- Instal·lacions frigorífiques. Ampliació del circuit de refredament per a les línies d'anodització mitjançant la substitució dels equips existents per dues unitats de refrigeració de potència unitària 134 kW. Ampliació i modificació de la xarxa de distribució d'aigua freda fins a la nova línia d'anodització i les noves unitats de desgreixatge. Instal·lació d'un nou equip de bombament.  
- Instal·lacions d'abastiment d'aigua industrial. Es preveu duplicar la capacitat punta de producció d'aigua osmotitzada i desionitzada i realitzar noves derivacions fins a les noves línies de procés.  
- Instal·lació d'aigua sobrecalfada. Es preveu l'ampliació de la capacitat mitjançant la instal·lació d'una nova caldera, ampliant la sala de calderes, i la instal·lació d'un nou grup de bombament. El consum de gas natural s'incrementarà en 2.000.000 kWh.  
- Xarxes d'arreplega d'aigües residuals. S'ha previst l'execució d'una xarxa addicional d'arreplega de les aigües residuals de la línia d'electropoliment fins al pou de bombament de la depuració. S'instal·la una nova EDARI.  
- La nova línia d'anodització mitjançant poliment químic exigeix la instal·lació de nous depòsits de productes químics. En el magatzem APQ-1, s'incorporarà un nou depòsit pera sosa al 25 % (1 tanc de 10 m³ i 1 GRG, amb una capacitat en pes de 14,7 T) i un depòsit junt amb la nova línia (2,5 m³). També s'amplia la capacitat d'emmagatzemament de mescla de sulfúric i fosfòric en 8 depòsits GRG (1,7 T cada un), així com un depòsit junt amb la línia (2,5 m³). S'adapta el sistema d'impulsió per canonada dels productes químics per a abastir a la nova línia d'electropoliment.  
El CT existent, de 1250 kVA, presenta potència suficient per a abastir la totalitat de la indústria, una vegada ampliada, per la qual cosa no resulta necessari modificar la instal·lació de subministrament elèctric. La instal·lació d'aire comprimit disposa de potència suficient per a abastir les noves línies productives, mitjançant ramals transversals connectats a l'anell perimetral de la xarxa. No es preveu actuar sobre la xarxa unitària d'arreplega de pluvials i fecals. El sistema d'evaporació s'estima suficient. La capacitat d'emmagatzemament d'efluents líquids (residu del llavador de gasos, rentades, poliment químic recuperat, etc.) és suficient, per la qual cosa no es preveuen nous tancs o depòsits.  
  
  
Tramitació administrativa  
Amb data 26 de març de 2015, es va rebre sol·licitud d'informe de suficiència de documentació de l'òrgan ambiental substantiu (d'ara en avant, OAS), formulada en el si del procediment de modificació substancial de l'autorització ambiental integrada de la indústria Mar-Explot, SLU, ubicada a Cheste (València), d'acord amb l'article 26.2 del Decret 127/2006 que desplega la Llei 2/2006, de 5 de maig. Respecte a la documentació remesa:  
- Amb data 26 de març de 2015, es va rebre document visat en data 30 de juliol de 2014. Conté el document de sol·licitud de modificació substancial d'AAI, compost pel projecte tècnic (10 annexos) i l'estudi d'impacte ambiental (EsIA).  
- Amb data setembre de 2015, es va rebre document visat en data 14 de gener de 2015. Conté una actualització del projecte tècnic. Els seus annexos són els inclosos en la versió de 2014. No conté un nou EsIA.  
  
Iniciat expedient de consulta d'avaluació ambiental (33/1474-QXN), amb data 17 de setembre de 2015, es va emetre un informe en què es requeria l'ampliació d'informació ambiental de la instal·lació, en particular sobre la descripció del funcionament de la nova EDARI, de la destinació dels diferents efluents generats, de les actuacions previstes en la parcel·la limítrof i l'actualització dels plans. Com a contestació a l'esmentat informe, amb data 3 de febrer de 2016, es va rebre nova documentació, consistent en:  
- Addenda al document de sol·licitud de modificació substancial de l'AAI.  
- Addenda a l'estudi d'impacte ambiental del projecte d'ampliació.  
  
Amb data 15 de febrer de 2016 es va emetre nou informe, que en aquest cas indicava la suficiència de la documentació rebuda.  
Amb data 4 d'agost de 2016, es va rebre comunicació de l'OAS de canvi de titularitat del projecte, a nom de Thomas Cosmética de España, SLU.  
Amb data 3 d'octubre de 2016, s'ha rebut escrit de l'OAS, en què sol·licita l'emissió de la declaració d'impacte ambiental del projecte; es comunica la finalització del tràmit d'informació pública i consultes, sense que l'expedient haja rebut compareixences; i s'hi adjunten informes rebuts en matèria d'abocaments (Confederació Hidrogràfica del Xúquer) i residus (Servei de Gestió de Residus).  
Amb data 8 de novembre de 2016, s'ha rebut de l'OAS còpia de l'informe favorable condicionat emés en data 11 d'octubre de 2016 pel Servei de Gestió de Residus.  
  
Afeccions legals  
L'autorització ambiental integrada de la instal·lació, es regeix per la Llei 16/2002, d'1 de juliol i el seu desplegament autonòmic.  
El soroll generat per les activitats queda regulat per la Llei 7/2002, de 3 de desembre, i el Decret 266/2004, de 3 de desembre.  
El Reial Decret 9/2005, de 14 de gener, en l'annex I, enumera les activitats potencialment contaminants del sòl, entre les quals es troba el tractament i revestiment de metalls.  
El Reial Decret 1890/2008, de 14 de novembre, aprova el Reglament d'eficiència energètica en instal·lacions d'enllumenat exterior i les seues instruccions tècniques complementàries.  
La neteja de superfícies metàl·liques, incloent-hi el desgreixatge, constitueix una activitat potencialment contaminant de l'atmosfera, d'acord amb el Reial Decret 100/2011, de 28 de gener, de desplegament de La Llei 34/2007, de 15 de novembre (codi 06 02 01). Així mateix, està inclosa en l'àmbit d'aplicació del Reial Decret 117/2003, de 31 de gener.  
Tot això, sense perjudici de les autoritzacions que pertoque obtindre d'altres organismes, de conformitat amb la normativa sectorial que siga aplicable.  
  
Consideracions ambientals  
L'empresa se situa en el polígon industrial Castilla, en sòl urbà d'ús industrial, d'acord amb el pla general de Cheste. El polígon disposa d'accés a la A-3, a través de la CV-378. L'ampliació de la indústria existent, enfront d'altres alternatives d'ubicació, permet aprofitar les instal·lacions auxiliars ja executades. La parcel·la limítrof no es troba edificada en l'actualitat, hi ha vegetació ruderal, de caràcter antròpic i escàs interés per a la conservació. No es detecten en la parcel·la i el seu entorn pròxim elements naturals d'interés que puguen veure's afectats pel projecte. Tampoc alberga elements del patrimoni cultural que puguen veure's afectats per les obres.  
  
El nucli urbà de Cheste és el més pròxim al polígon, dista més de 2 km al nord-oest. Al sud-est, hi ha diverses urbanitzacions en el terme municipal de Chiva, separades del polígon industrial per la A-3 i a una distància superior a 1 km. Cal mencionar la proximitat del centre educatiu de Cheste, en cota sensiblement superior, encara que no és previsible que l'activitat considerada tinga afecció sobre aquest. A pesar de la distància, es tracta d'un àmbit inclòs en la conca hidrogràfica de l'Albufera (Decret 96/1995, de 16 de maig), per la qual cosa resulten rellevants les mesures de prevenció i control d'abocaments al sòl i contaminació de les aigües subterrànies.  
Segons les dades aportades en el projecte, l'activitat de l'empresa està subjecta al control dels paràmetres establits en l'AAI, incloent-hi els resultats dels mesuraments realitzats per entitats acreditades i que certifiquen el compliment dels límits establits. En aquest sentit, es considera que les mesures preventives i correctores aplicades al procés existent són eficaces, per la qual cosa es descriuen a continuació només les qüestions relacionades amb l'ampliació.  
  
Es preveu la demolició de les instal·lacions existents en la nau d'embotició i la seua adequació per a la construcció de les noves instal·lacions de procés. La parcel·la que s'annexa s'urbanitzarà, a fi d'habilitar zona d'aparcament i accés per a camions fins al magatzem d'APQ, equipat amb canaleta d'arreplega de vessaments i sistema d'arreplega de pluvials. Durant la fase de demolició i construcció, s'incorporen mesures preventives i correctores, bàsicament bones pràctiques, per a evitar molèsties induïdes. Els residus seran gestionats a través d'empreses autoritzades.  
En la fase de funcionament, l'afecció potencial de la instal·lació està relacionada amb l'ús de productes químics, l'elevat consum d'aigua i la generació d'un volum rellevant d'aigües residuals, tot això relacionat amb el risc de contaminació del sòl i de les aigües subterrànies.  
  
Els productes químics emprats en el procés s'emmagatzemen en zones específiques, sobre llosa armada amb pendent cap a arquetes d'arreplega de fugues. Els depòsits d'emmagatzemament són de PEHD de doble paret i s'instal·len dins d'un tanc de retenció. El nou tanc d'emmagatzemament de sosa per a la línia d'electropoliment es dissenya específicament per a l'emmagatzemament de productes químics corrosius, amb doble tanc i sistema de protecció de curulls. Se situa sobre llosa armada amb pendent i arquetes per a arreplega de fugues. S'acompanya pel fabricant amb certificat de fabricació i estanquitat.  
  
El consum d'energia s'amplia de 1.250 MWh a 4.600 MWh d'electricitat i de 1.545 MWh a 3.600 MWh de gas natural.  
L'ampliació comportarà l'augment del consum d'aigua, ja que s'empra en els banys de rentada de l'anodització. S'ha sol·licitat autorització per a captar fins a 61.000 m³/any (el doble del consum actual), encara que s'estima un consum de 54.000 m³/any. S'indica que l'ampliació s'ha plantejat amb criteris d'estalvi de l'aigua, com el muntatge de les peces en bastidors per a facilitar les escorregudes i rentades amb fluxos a contracorrent.  
En la instal·lació, s'arrepleguen de forma separada els efluents generats. Les aigües urbanes (que inclouen les dels lavabos i neteja i pluvials de coberta), s'aboquen al clavegueram. La planta disposa d'un sistema d'evaporació en què es tracten les rentades resultants de la fase de poliment químic, consistent en un evaporador de bomba de calor per a aigües corrosives amb capacitat per a 350 l/h. La instal·lació de la nova línia d'anodització no requereix ampliar aquest sistema.  
Les aigües de procés i les pluvials de les zones d'emmagatzematge de productes químics, es condueixen fins a un pou de bombament previ al sistema de tractament, que consisteix en una estació depuradora d'aigües residuals industrials (EDARI) amb capacitat de depuració de 144 m³/dia i cabal de disseny de 7 m³/h.  
La nova zona de procés, igual que l'existent, comptarà amb un sistema perimetral de canaletes d'arreplega de vessaments del contingut dels tancs, connectat al sistema de depuració. La nova línia de poliment electroquímic genera un increment del cabal a depurar, per la qual cosa està previst instal·lar una nova EDARI, amb capacitat de 112 m³/dia i cabal màxim 7 m³/h. Prèviament al seu tractament, les aigües se separen en dos fluxos, un que correspon a les aigües riques en sulfats i per l'altre, la resta. Les aigües riques en sulfats (rentades d'electropoliment i anodització) s'envien a un depòsit d'homogeneïtzació de sulfats; a continuació passen al reactor de sulfats, on s'addiciona calç en pols i es mantenen en agitació durant 1 h, completant la reacció de neutralització. Acabat el tractament, els fangs passen per l'adequador de fangs, aspirats per bombes d'alta pressió i enviats a filtre premsa. La fase sòlida s'entrega a gestor de residus. La líquida es dirigeix al pou d'aigües generals (flux resta).  
La resta s'arreplega en un pou de bombament (executat en formigó amb barrera química anticorrosiva) junt amb les aigües procedents del filtre premsa i les de l'espesseïdor de fangs; es dirigeixen a un depòsit d'homogeneïtzació (que també compta amb barrera química anticorrosiva), i s'envien al tractament físic i químic. Aquest s'inicia amb ajust de pH mitjançant addició de HCl, després etapa de neutralització amb lletada de calç i floculació mitjançant addició d'electròlit. Les aigües passen a un decantador lamel·lar: la fase líquida s'aboca a la xarxa de clavegueram i els fangs es bomben a l'espesseïdor de fangs. La part líquida torna al pou de bombament inicial, els fangs passen a l'adequador de fangs i es tracten de forma anàloga al flux anterior.  
No es realitza abocament a DPH. Els abocaments al clavegueram compliran els nivells de concentració màxima permesa de contaminants.  
S'apliquen mesures correctores prèviament a l'emissió dels gasos generats en els nous focus. En particular, els efluents procedents del poliment electroquímic travessaran la nova torre de llavat de gasos que està previst instal·lar en la façana est de la nau. Atés que en aquest procés no s'utilitza nítric, resulta possible arreplegar els gasos en una única torre de llavat comú per al procés de poliment electroquímic (acabat lluent setinat). La màquina de desgreixatge és de tipus hermètic. La combustió en la nova caldera, es realitza amb excés d'oxigen, per a evitar combustió incompleta, evitant l'emissió de CO. Es realitzarà el control periòdic de les emissions.  
Els residus que es generaran en la planta, després de l'ampliació, són de la mateixa tipologia que els generats en l'actualitat, encara que en major quantitat. Els residus generats en la planta, es corresponen en la seua immensa majoria amb els efluents d'eixida del procés. Per a la resta de residus, es disposa de contenidors i depòsits, on són segregats i emmagatzemats, a cobert, fins a la seua entrega a gestor. Els fangs són el residu generat en major proporció, per la qual cosa s'apliquen mesures de minimització dirigides a l'estalvi en el consum d'aigua i aplicació del sistema de cascades inverses en les rentades, per a reduir la concentració de contaminants en l'efluent i la quantitat de reactius utilitzats.  
  
Amb l'eliminació del procés d'embotició, s'elimina el principal focus de soroll de la instal·lació existent. En tot cas, l'auditoria acústica realitzada proporciona nivells sonors en l'entorn dins dels límits vigents.  
Amb caràcter general, s'estenen a la totalitat de la instal·lació les mesures de seguiment i vigilància actualment aplicades en la planta existent, en coherència amb el que estableix l'AAI obtinguda i en la DIA prèvia.  
Es descriuen les activitats de seguiment ambiental del funcionament de la planta, així com de la fase d'obres. Es preveu documentar aquestes actuacions. S'incorpora l'autocontrol i la inspecció dels nous focus i sistemes contaminants al programa existent. El control de les emissions del sistema de llavat de gasos de l'electropoliment, es realitzarà de forma biennal. Es realitza el control en contínua i anàlisi de mostres de l'efluent de les EDARI en les mateixes instal·lacions, amb l'objectiu de detectar qualsevol desviació.  
  
Consideracions jurídiques  
L'article 7.1.C de la Llei 21/2013 estableix que serà objecte d'una EIA ordinària qualsevol modificació de les característiques d'un projecte consignat en l'annex I o en l'annex II, quan la modificació compleix, per si sola, els llindars establits en l'annex I. L'annex I esmentat inclou les instal·lacions per al tractament de superfícies de metalls i materials plàstics per procés electrolític o químic, quan el volum dels tancs o de les línies completes destinades al tractament emprades siga superior a 30 m³ (epígraf 4.f). L'ampliació que s'escomet supera el llindar esmentat.  
En l'expedient s'han observat els tràmits previstos en la secció primera, capítol 2 del títol II de la Llei 21/2013, de 9 de desembre i en les altres disposicions que se li apliquen.  
L'article 13 del Decret 158/2015, de 18 de setembre, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent,  
  
Declaració d'impacte ambiental  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que se li apliquen, el projecte de modificació substancial de l'autorització ambiental integrada de les instal·lacions de tractament de superfícies metàl·liques, promogut per Thomas Cosmética de España, SLU, en les parcel·les núm. 5 i núm. 16 del polígon industrial Castilla del terme municipal de Cheste (València), sempre que es desenvolupe amb les previsions del projecte, l'estudi d'impacte ambiental i la resta de documentació que hi ha en l'expedient i s'adopten les mesures següents:  
  
1. S'estenen les condicions establides en la declaració d'impacte ambiental emesa per resolució de 25 de gener de 2010, a la totalitat de la instal·lació.  
2. No podrà posar-se en funcionament la línia de poliment electrolític, fins que no s'hagen equipat i estiguen en disposició d'entrar en ús, el nou llavador de gasos i la nova estació depuradora d'aigües residuals industrials.  
3. Les actuacions previstes en el programa de vigilància i seguiment ambiental hauran de documentar-se, als efectes d'acreditar l'adopció i execució de les mesures preventives i correctores proposades i la comprovació de la seua eficàcia.  
4. Qualsevol modificació o ampliació del projecte presentat, haurà de ser comunicada a l'òrgan ambiental competent que establirà, si és procedent, l'aplicació de noves mesures correctores.  
  
Segon  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 41.3 de la Llei 21/2013, de 9 de desembre.  
  
Tercer  
Notificar a les persones interessades que la present declaració d'impacte ambiental no podrà ser objecte de recurs, sense perjudici dels que, si és el cas, pertoquen en via administrativa i judicial enfront de l'acte pel qual s'autoritze el projecte, d'acord amb el que disposa l'article 41.4 de la Llei 21/2013, de 9 de desembre.  
  
Quart  
La declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada, no s'ha començat l'execució del projecte en el termini de quatre anys, segons disposa l'article 43 de l'esmentada Llei 21/2013, de 9 de desembre.  
  
València, 11 de novembre de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 30 de desembre de 2016.- El director general de Medi Natural i d'Avaluació Ambiental: Antoni Marzo i Pastor.